Citroën C3

Αμάξωμα και αισθητική

Η πρώτη γενιά του C3 σχεδιάστηκε από τους σχεδιαστές της Citroën Donato Coco (Ντονάτο Κόκο - ο επικεφαλής της σχεδιαστικής ομάδας της Citroën από το 1999 έως το 2005) και Jean-Pierre Ploué (ο οποίος είχε σχεδιάσει στο παρελθόν την πρώτη γενιά του Renault Twingo και μεταγενέστερα σχεδίασε και το πολυτελές Citroën C6).
Μαζί με το Citroën C2, το C3 αντικατέστησε με επιτυχία το δημοφιλές, αλλά γηρασμένο τότε Citroën Saxo. Τα δύο αυτοκίνητα μοιράζονταν την ίδια πλατφόρμα, αν και το C2 χρησιμοποίησε μια εκδοχή με κοντύτερο μεταξόνιο (2,31 m έναντι 2,46 m στα C3 και C3 Pluriel), ενώ μοιράζονταν τα περισσότερα μηχανικά εξαρτήματα και εξαρτήματα, με εμφανέστερο το ταμπλό με τον αποκλειστικά ψηφιακό πίνακα οργάνων.
Στην εξωτερική εμφάνιση, αντιθέτως, είχαν πολύ διαφορετικά ντιζάιν, επιτρέποντας έτσι στη Citroën να κερδίσει διαφορετικές επιμέρους υπο-αγορές της supermini κατηγορίας. Για την ακρίβεια, το C3 σχεδιάστηκε αρχικά ως ένα λίγο μεγαλύτερο «όχημα φιλικό και προς οικογένειες» με αποκλειστικά 5 πόρτες, ενώ το C2 σχεδιάστηκε από τον Donato Coco, ως ένα «όχημα με ίματζ νέου οδηγού» με αποκλειστικά 3 πόρτες και κολακευτικό νεανικό στυλ, αν και επίσης με σχετικά λογική ισχύ.

Stop & Start

Από τα τέλη του 2004, ορισμένες εκδόσεις του C3 (από τον Μάρτιο του 2006 και του Citroën C2) εξοπλίστηκαν με το σύστημα που είναι επισήμως γνωστό ως Stop & Start. Το σύστημα αυτό έχει τη δυνατότητα να σβήνει αυτόματα τον κινητήρα όταν αυτός δεν χρειάζεται (όπως σε μποτιλιάρισμα ή σε φανάρι) και να τον θέτει εκ νέου σε λειτουργία μόλις ξαναχρειαστεί. Παρόμοιες τεχνολογίες είχαν εμφανιστεί και στην έκδοση «Formel E» του Volkswagen Polo στη δεκαετία του 1980 και στην έκδοση «Ecomatic» του Volkswagen Golf τρίτης γενιάς στη δεκαετία του 1990.

Συγγενικά μοντέλα

Το Citroën C3 II αποτέλεσε και τη βάση για το Citroën DS3, ένα compact πολυτελές αυτοκίνητο της κατηγορίας Β, που κατασκευάζεται από τον Μάρτιο του 2010. Το DS3 βασίζεται στη δεύτερη γενιά του Citroën C3, αλλά με πληρέστερο εξοπλισμό και πιο πολυτελή και ελκυστικά σχεδιαστικά στοιχεία. Όπως και με όλα τα μοντέλα της σειράς αυτής, που σημαίνει Different Spirit (Διαφορετικό Πνεύμα) και Distinctive Series (Ξεχωριστή Σειρά), το DS3 φέρει το νέο λογότυπο DS και όχι το γνωστό double chevron (διπλό λοχιόσημο) της Citroën και έχει αισθητά διαφορετικό στυλ από το αντίστοιχο δίδυμο μοντέλο.
Τον Σεπτέμβριο του 2010, λανσαρίστηκε στη Νότια Αμερική και μια εκδοχή mini SUV του πολυμορφικού Citroën C3 Picasso, υπό την ονομασία Citroën C3 Aircross. Κατασκευάζεται στο Πόρτο Ρεάλ, Βραζιλία, και διατίθεται αποκλειστικά στην ήπειρο αυτή, ενώ στα τέλη του 2015 υπέστη μια έντονη αισθητική ανανέωση.
Να σημειωθεί ότι από τα τέλη του 2014 παράγεται και διατίθεται αποκλειστικά στην Κίνα ένα crossover SUV με το όνομα Citroën C3-XR. Ωστόσο δεν βασίστηκε στο C3, αλλά στο σεντάν Citroën C-Elysée του 2012, με το οποίο μοιράζεται και το μεταξόνιο, στα 2,65 μέτρα. Επίσης, το C3-XR συγγενεύει και με το crossover Peugeot 2008, που εισήχθη το 2013.

Κινητήρες

Όσον αφορά τα μηχανολογικά του στοιχεία, κυκλοφορεί σε βενζινοκίνητη και πετρελαιοκίνητη έκδοση, κυβισμού 1.2 και 1.6 λίτρων αντίστοιχα, με συστήματα ηλεκτρονικά ελεγχόμενου ψεκασμού και πολλαπλών σημείων αντίστοιχα. Η ιπποδύναμη των μηχανικών αυτών συνόλων, κυμαίνεται ανάλογα με τις δυνατότητες του εκάτοστε κινητήρα. Οι κινητήρες πετρελαίου, τεχνολογίας BlueHDi (High Pressure Direct Injection), αποδίδουν 75 και 99 ίππους, ενώ οι κινητήρες βενζίνης είναι PureTech, με την βασική έκδοση στους 68 ίππους, και οι ισχυρότερες στους 82 και στους 110 ίππους.

Ασφάλεια

Το 2017, το C3 τρίτης γενιάς πέρασε από αξιολόγηση του ανεξάρτητου οργανισμού EuroNCAP (Πρόγραμμα αξιολόγησης νέων μοντέλων της Ευρώπης). Αν και απέσπασε 88% στην προστασία ενηλίκων επιβατών και 83% στην προστασία ανηλίκων επιβατών, τελικώς βαθμολογήθηκε με 4 στα 5 αστέρια, χάνοντας οριακά το πέμπτο επειδή δεν διέθετε ως στάνταρ όλα τα στοιχεία εξοπλισμού ενεργητικής ασφάλειας, επιτυγχάνοντας έτσι σκορ 58% σε αυτό τον τομέα ειδικά. Επίσης, απέσπασε 59% στην προστασία πεζών.